b"\n_START_ARTICLE_\nHidrologija Triglavskega narodnega parka\n_START_SECTION_\nPore\xc4\x8dja So\xc4\x8de in Save\n_START_PARAGRAPH_\nVe\xc4\x8dino ozemlja gradijo vodoprepustne kamenine z razpoklinsko in kra\xc5\xa1ko poroznostjo, ki omogo\xc4\x8dajo veliko infiltracijo in znaten podzemni tok, katerega smer marsikje \xc5\xa1e ni povsem znana. Pore\xc4\x8dje So\xc4\x8de, ki odvaja vodo v Jadransko morje, obsega 42\xc2\xa0% (351\xc2\xa0km\xc2\xb2), pore\xc4\x8dje Save, ki odvaja vodo v \xc4\x8crno morje, pa 58\xc2\xa0% (487\xc2\xa0km\xc2\xb2) povr\xc5\xa1ja parka. Skupna dol\xc5\xbeina vodotokov v so\xc5\xa1kem delu je 305\xc2\xa0km, v savskem pa 293\xc2\xa0km, kar pomeni ve\xc4\x8djo gostoto re\xc4\x8dne mre\xc5\xbee v so\xc5\xa1kem delu.\n_START_SECTION_\nPore\xc4\x8dje So\xc4\x8de\n_START_PARAGRAPH_\nMed Mangartom (tudi Mangrt) (2679 m) in Jalovcem (2645 m) izvira Koritnica. Njeni pritoki imajo izredno razgibano strugo s \xc5\xa1tevilnimi slapovi. Predilnica je desni pritok Koritnice. Njen najvi\xc5\xa1ji slap je dobrih 50 m visok Predelski slap. Po vi\xc5\xa1ini sta omembe vredna tudi slap Zaro\xc4\x8denca (30 m) ter Po\xc5\xa1evni slap (20 m)._NEWLINE_Fratarica je levi pritok Koritnice. Izvira pod Oblico (2246 m). Potok naredi na svoji kratki poti kar 1000 m vi\xc5\xa1inske razlike. Najvi\xc5\xa1ji slap je iz treh stopenj sestavljen Veliki Drsnik (112 m). Eden najslikovitej\xc5\xa1ih slapov v dolini Lo\xc5\xa1ke Koritnice je lahko dostopen slap Skok (Parabola; 48 m)._NEWLINE_V spodnjem toku dobi Koritnica precej mo\xc4\x8dan desni pritok - potok Mo\xc5\xbenica (staro ime Nem\xc4\x8dlja). Zanimiva so korita ter 18 m visok Veliki Mo\xc5\xbeni\xc5\xa1ki slap, ki pada pod naravnim mostom._NEWLINE_Reka Koritnica si utira pot skozi 1\xc2\xa0km dolg kanjon med Rombonom (2208 m) in Vrhom Krnice (2234 m). Znana so njena pribli\xc5\xbeno 60 m globoka in 200 m dolga korita. Najlep\xc5\xa1e so vidna z mosta pri trdnjavi Klu\xc5\xbee._NEWLINE_Leta 1981 je bila v Triglavski narodni park vklju\xc4\x8dena tudi izredno slikovita dolina Trenta. V spodnjem delu, pri naselju So\xc4\x8da se staplja s krajem Vrsnik, pri naselju (Trenta) Na Logu se proti vzhodu stika z dolino Zadnjica, proti severu pa preide v dolino Zapoden. Skozi dolino Zapoden te\xc4\x8de Suhi potok. V zgornjem toku je uradno najvi\xc5\xa1ji stalni slap Triglavskega narodnega parka: Slap pod planino Zapotok (121 m). Pri soto\xc4\x8dju s So\xc4\x8do prispeva Suhi potok ve\xc4\x8dino vode._NEWLINE_Nedale\xc4\x8d nad soto\xc4\x8djem, na vi\xc5\xa1ini 1050 m, izvira v enem najlep\xc5\xa1ih kra\xc5\xa1kih izvirov reka So\xc4\x8da. Kra\xc5\xa1ki izvir je priljubljena turisti\xc4\x8dna to\xc4\x8dka._NEWLINE_Kot zanimivost: staro ime za So\xc4\x8do v zgornjem toku med izvirom in naseljem (Trenta) Na Logu je bilo \xc5\xa0nita._NEWLINE_V tem delu dobi reka tudi manj\xc5\xa1e pritoke. Po svojih globokih koritih je znan levi pritok Mlinarica. Dostop do spodnjega 8 m visokega slapa in do 'vhoda' v korita je turisti\xc4\x8dno urejen._NEWLINE_V bli\xc5\xbeini je Botani\xc4\x8dni vrt Alpinum Juliana, v katerem je zbranih preko 1000 primerkov rastlin iz alpskega sveta, prete\xc5\xbeno iz Julijskih Alp. Nad njim se dviga Rde\xc4\x8di graben, po katerem se spu\xc5\xa1\xc4\x8da skoraj 200 m visoko slapi\xc5\xa1\xc4\x8de._NEWLINE_Sredi\xc5\xa1\xc4\x8de Trente je naselje (Trenta) Na Logu. Nad njim se dviga strma soteska Kloma, po kateri te\xc4\x8de hudourni\xc5\xa1ki potok. Strmino premaguje v 200 m visokem slapi\xc5\xa1\xc4\x8du. Ob mo\xc4\x8dnem pretoku bi ga lahko \xc5\xa1teli za 200 m visok ve\xc4\x8dstopenjski slap._NEWLINE_Vzhodno od naselja (Trente) Na Logu priteka v So\xc4\x8do njen levi pritok Krajcarica. Te\xc4\x8de po dolini Zadnjica. Tu je omembe vreden Beli potok s svojim 15 m visokim spodnjim slapom._NEWLINE_V spodnjem delu Trente te\xc4\x8de So\xc4\x8da v Malih koritih, pod katerimi z leve strani priteka potok Vrsnik. Kraj, po katerem te\xc4\x8de potok, se prav tako imenuje Vrsnik. Potok Vrsnik je na svoji poti vrezal zanimiva, pribli\xc5\xbeno 150 m dolga in do 15 m globoka korita. Zanimivi so tudi slapovi pod koriti. V de\xc5\xbeevnem obdobju dobi Vrsnik z leve strani hudourni\xc5\xa1ki pritok. Ustvarja izredno slikovit, ve\xc4\x8d kot 100 m visok nestalen slap. Po globljih koritih kot Vrsnik te\xc4\x8de njegov desni pritok Suhi potok._NEWLINE_Priljubljeno izhodi\xc5\xa1\xc4\x8de do Krnskega jezera in naprej na Krn (2244 m) je iz doline Lepene. Potok Lepenca izvira v 'bazenu' velikosti 1\xc3\x971 m na vi\xc5\xa1ini 1100 m, pod Debeljakom (1869 m). To podro\xc4\x8dje bilo leta 1998 po potresu izredno prizadeto, tako da je bilo zasuto slapi\xc5\xa1\xc4\x8de ter korita pod njim. Nasuti material je voda hitro odnesla naprej v dolino._NEWLINE_Levi pritok Lepence je potok \xc5\xa0umnik (\xc5\xa0umik). Ima izredno mo\xc4\x8den stalen pretok. V \xc5\xa1tevilnih slapovih se spu\xc5\xa1\xc4\x8da mimo nenavadnih plastnic kamnine. Povirji reke Tolminke in Zadla\xc5\xa1\xc4\x8dice, ki sta znani po svojih globokih koritih, skrivata kar nekaj 'neznanih' potokov._NEWLINE_Desna pritoka Tolminke, Levi in zlasti Desni P\xc5\xa1\xc4\x8dak ustvarjata izredno slikovite slapove. V divji grapi desnega pritoka Zadla\xc5\xa1\xc4\x8dice - Jelov\xc5\xa1\xc4\x8dku, pa se skriva svojevrsten 20 m visok 'spiralasti slap'.\n_START_SECTION_\nPore\xc4\x8dje Save\n_START_PARAGRAPH_\nIzpod \xc4\x8crnega jezera izvira 500 m ni\xc5\xbeje, v 78 m visokem slapu Savice, reka Savica. Nadaljuje svojo pot v jezero ledeni\xc5\xa1kega nastanka - Bohinjsko jezero ter iz njega naprej kot reka Jezernica. Po 90 m toka se zlije z Mostnico in te\xc4\x8de naprej proti soto\xc4\x8dju s Savo Dolinko._NEWLINE_Severno od Bohinjskega jezera je slikovita dolina Voje, po kateri te\xc4\x8de Mostnica. Bolj kot po slapovih je znana po koritih, dostop do katerih je tudi turisti\xc4\x8dno urejen._NEWLINE_S poti na planino Blato je ob de\xc5\xbeevnih dneh lepo viden \xc5\xa1irok, kakih 105 m visok slap Suhe, desnega pritoka Mostnice. Pred soto\xc4\x8djem z Jezernico dobi Mostnica z leve strani pritok Ribnico._NEWLINE_Po soto\xc4\x8dju Jezernice in Mostnice te\xc4\x8de naprej reka Sava Bohinjka. Navidez pohleven poto\xc4\x8dek si nad spodnjima slapovoma Ribnice utira svojo pot skozi globok vintgar. Skozi bolj znan vintgar si utira svojo pot reka Radovna. Pot skozi blejski Vintgar je priljubljena turisti\xc4\x8dna to\xc4\x8dka. Na koncu Vintgarja pada Radovna v sicer ne visokem, vendar veli\xc4\x8dastnem 13 m visokem slapu \xc5\xa0um._NEWLINE_V Tamarju izvira pod stenami Ponc potok Nadi\xc5\xbea. V atraktivnem slapi\xc5\xa1\xc4\x8du drvi proti dolini, ponikne ter se v Zelencih pojavi kot izvir Save Dolinke. V Tamar priteka kar nekaj potokov, ki pa kmalu poniknejo pod prod. Najbolj atraktiven je \xc4\x8crna voda, ki pada v 70 m visokem slapu._NEWLINE_Dolina, vzporedna Tamarju, je dolina Male Pi\xc5\xa1nice. Njen zatrep je kot nekak\xc5\xa1en amfiteater, okoli katerega izvirajo \xc5\xa1tevilni manj\xc5\xa1i poto\xc4\x8dki. Potok Mala Pi\xc5\xa1nica kmalu po izviru pade v 30 m visokem slapu ter v \xc5\xa1tevilnih manj\xc5\xa1ih slapovih nadaljuje pot skozi dolino._NEWLINE_Pod vr\xc5\xa1i\xc5\xa1ko cesto te\xc4\x8de Suha Pi\xc5\xa1nica. S ceste lahko pod Prisojnikom (2547 m) opazimo 40 metrski slap v Hudi\xc4\x8devem \xc5\xbelebu._NEWLINE_Pod gorsko verigo Martuljkove skupine - \xc5\xa0pik (2472 m) izvira potok Martuljek. V zgornjem toku pada v preko 100 m visokem 4-stopenjskem slapu. Dostop do spodnjega skoraj 30 m visokega slapa je turisti\xc4\x8dno urejen. Dostopu daje \xc4\x8dar tudi sama pot skozi ozek vintgar._NEWLINE_Beli potok je znan po \xc5\xa1tevilnih slapovih, ki te\xc4\x8dejo po strmih \xc5\xbelebovih. Imenujejo se tudi skakalci, \xc4\x8deprav so najve\xc4\x8dji visoki tudi do 35 m._NEWLINE_Kot nekak\xc5\xa1en stra\xc5\xbear doline Vrat, priljubljenega izhodi\xc5\xa1\xc4\x8da za pohod na Triglav, je 52 m visok slap Peri\xc4\x8dnik. Vzporedno z dolino Vrat je dolina Kot. V zatrepu doline izvira potok Kotarica. \xc5\xbde v za\xc4\x8detku te\xc4\x8de v \xc5\xa1tevilnih skakalcih ter zanimivih Slapovih v Kotu. Kotarica kmalu po slapovih ponikne pod prod ter pod tlemi nadaljuje pot proti reki Radovni.\n_START_SECTION_\nJezera\n_START_PARAGRAPH_\nNajve\xc4\x8dje jezero Triglavskega narodnega parka je Bohinjsko jezero, ki je tektonsko-ledeni\xc5\xa1kega nastanka. Znana so manj\xc5\xa1a Triglavska jezera. Eno izmed njih je tudi \xc4\x8crno jezero, od koder ponika voda proti slapu Savice. Visoko v gorah so tudi Kri\xc5\xa1ka in Krnsko jezero."